A Tanács 1668/2000/EK rendelete
(2000. július 17.)
a selyemhernyó-tenyésztés ösztönzésére szolgáló különleges intézkedések megállapításáról szóló 845/72/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel:
(1) A 845/72/EGK tanácsi rendelet [4] előírja, hogy a Közösségben tenyésztett selyemhernyókra nyújtható közösségi támogatást évente kell rögzíteni. A piac közös szervezésének az Agenda 2000-rel kapcsolatos reformja esetében követett megközelítés szerint, valamint annak céljából, hogy a termelők hosszú távú termelési terveket készíthessenek, a támogatást határidő nélkül kell rögzíteni, a jövőben esetleg szükségessé váló felülvizsgálat sérelme nélkül.
(2) A támogatást olyan szinten kell rögzíteni, hogy az megfelelő életszínvonalat biztosítson a selyemhernyó-tenyésztők számára.
(3) A 845/72/EGK rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat [5] szerint kell elfogadni,
ELFOGADTA EZT A RENDELETET:
1. cikk
A 845/72/EGK rendelet a következőképpen módosul:
1. Az 1. cikk helyébe a következő rendelkezés lép:
"1. cikk
(1) A Közösségben tenyésztett, a Kombinált Nómenklatúra 01060090 alszáma alá tartozó selyemhernyók után, valamint a 05119980 alszáma alá tartozó selyemhernyópeték után támogatást kell nyújtani.
(2) A támogatást a selyemhernyó-tenyésztők számára minden egyes felhasznált petedoboz után kell nyújtani, azzal a feltétellel, hogy a dobozok egy meghatározandó minimális mennyiségű petét tartalmaznak, és a hernyók tenyésztése sikeres.
(3) A támogatás összege a felhasznált selyemhernyópetét tartalmazó dobozonként 133,26 euró."
2. A 2. cikk helyébe a következő rendelkezés lép:
"2. cikk
E rendelet alkalmazása céljából a 4. cikk (2) bekezdésével összhangban részletes szabályokat kell elfogadni.
A részletes szabályok kiterjednek különösen az 1. cikk (2) bekezdésében említett minimummennyiségre, a tagállamok által a Bizottságnak továbbítandó adatokra, valamint olyan ellenőrző intézkedésekre, amelyek a Közösség pénzügyi érdekeit védik a csalások és más szabálytalanságok elleni."
3. A 4. cikk helyébe a következő rendelkezés lép:
"4. cikk
(1) A Bizottságot a len- és a kenderpiac közös szervezéséről szóló, 1970. június 29-i 1308/70/EGK tanácsi rendelet [6] 11. cikke által létrehozott Len- és Kenderpiaci Irányítóbizottság segíti, a továbbiakban: a bizottság.
(2) Amennyiben e bekezdésre hivatkoznak, az 1999/468/EK határozat 4. és 7 cikkét kell alkalmazni.
Az 1999/468/EK határozat 4. cikkének (3) bekezdésében említett határidőt egy hónapban kell meghatározni.
(3) A bizottság elfogadja eljárási szabályzatát."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2000. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. július 17-én.